Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 447/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„Budaörsi őszibarack“

EU št.: PGI-HU-02417 – 12. april 2018

ZOP ( ) ZGO (X)

1. Ime

„Budaörsi őszibarack“

2. Država članica ali tretja država

Madžarska

3. Opis kmetijskega proizvoda ali živila

3.1. Vrsta proizvoda

Skupina 1.6 – Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Ime „Budaörsi őszibarack“ (Prunus persica (L.) Batsch) se lahko uporablja za breskve lokalnih sort schafnose in budaörsi vérbélű, sort champion, cresthaven, elberta, mariska, redhaven, remény, royal, royal time, summer, sunbeam in suncrest ter vseh drugih sort, ki se pridelujejo na geografskem območju in se uživajo sveže ter imajo v nadaljevanju opisane kakovostne lastnosti.

Sadeži „Budaörsi őszibarack“ morajo imeti premer najmanj 60 mm in tehtati najmanj 110 g. Za breskve so značilni antocianska (rdeča) barva, ki prekriva najmanj 20 % sadeža, več kot 9,9-odstotna skupna vsebnost topnih trdnih snovi in najmanj 0,38-odstotna skupna vsebnost kislin.

Posebne organoleptične lastnosti breskev „Budaörsi őszibarack“ so: močan vonj, izrazit okus z bogato aromo in polnim sladkim okusom z živahno citronsko kislostjo ter sočno meso.

Meso breskev „Budaörsi őszibarack“ je zrelo na dotik, ne pretrdo, a še vedno primerno za prevoz.

Meso breskev „Budaörsi őszibarack“ je lahko belo, rumeno ali rdeče.

Sorte breskev „Budaörsi őszibarack“ z belim ali zelenkasto belim do smetanasto belim mesom so champion, ford, mariska, remény, schafnose in shipley.

Sorte breskev „Budaörsi őszibarack“ z rumenim ali rumeno do oranžnim mesom so cresthaven, elberta, redhaven, royal time, sunbeam in suncrest.

Meso lokalne sorte vérbelű je rdeče.

Koščice se lahko dobro ločijo od mesa ali jih ni mogoče popolnoma ločiti od mesa. Breskve „Budaörsi őszibarack“ imajo dlakasto lupino.

3.3. Krma (samo za proizvode živalskega izvora) in surovine (samo za predelane proizvode)

–

3.4. Posebne faze proizvodnje, ki jih je treba izvajati na opredeljenem geografskem območju

Breskve „Budaörsi őszibarack“ se pridelujejo in obirajo izključno na geografskem območju, opredeljenem v točki 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

–

4. Jedrnata opredelitev geografskega območja

Breskve „Budaörsi őszibarack“ se pridelujejo na območjih jugozahodno od Budimpešte in znotraj upravnih meja naslednjih krajev jugozahodno od Budimpešte.

Alcsútdoboz, Baracska, Biatorbágy, Budajenő, Budakeszi, Budaörs, območji Budimpešte Budatétény, Kamaraerdő in Nagytétény, Diósd, Ercsi, Érd, Etyek, Gyermely, Gyúró, Herceghalom, Kajászó, Mány, Martonvásár, Páty, Perbál, Pusztazámor, Ráckeresztúr, Sóskút, Szomor, Telki, Tinnye, Tordas, Tök, Törökbálint, Vál in Zsámbék.

5. Povezava z geografskim območjem

Povezava med breskvami „Budaörsi őszibarack“ in geografskim območjem temelji na kakovosti breskev.

Območje proizvodnje breskev „Budaörsi őszibarack“ je na gričih, v severnejših krajih pa na južnih pobočjih Budimskega hribovja. Nadmorska višina je od 250 do 500 m.

Tla na območju so se razvila na trdni kamniti podlagi, ki vsebuje karbonatni apnenec. Tanka vrhnja plast tal nad kamninami je bogata z organskimi snovmi (5–10 % ali celo več) in mikroelementi.

Območje proizvodnje breskev „Budaörsi őszibarack“ je območje z zmerno toplim in zmerno suhim podnebjem. Ima veliko sončnih ur, 800 poleti. Povprečna letna temperatura znaša od 9,7 do 10,6 stopinje Celzija.

Povprečna letna temperatura je nižja kot v drugih kmetijskih regijah, večje pa so tudi razlike med dnevnimi in nočnimi temperaturami.

Na leto pade najmanj 650 mm padavin, od tega polovica v poletnem obdobju zorenja.

Veliko število sončnih ur, južna pobočja, večerna ohladitev in dnevno nihanje temperature pozitivno vplivajo na razvoj bogatih arom in barve breskev „Budaörsi őszibarack“ (antocianska barva, ki prekriva najmanj 20 % sadeža).

Vrhnja plast tal, ki je bogata z organskimi snovmi in mikroelementi, prispeva k tvorbi sekundarnih metabolitov. To daje breskvam „Budaörsi őszibarack“ bogat aromatičen okus (poln sladek okus z živahno citronsko kislostjo) in izrazit vonj.

Polovica letnih padavin pade v poletnem obdobju zorenja, zato je meso breskev sočno.

Edinstvena kakovost breskev, ki se pridelujejo na opredeljenem geografskem območju, je rezultat metod gojenja in strokovnega znanja pridelovalcev.

1. Sorte breskev, ki se pridelujejo v regiji Budaörs, so rezultat tradicije gojenja breskev, ki se je začela konec 19. stoletja.

Do konca 19. stoletja so se breskve načeloma pridelovale samo za domačo uporabo kot soposevek v vinogradih. Zaradi težav z zaščito pridelkov grozdja (trtna uš) in gospodarskih težav, ki so se pojavile konec 19. stoletja, so breskve postajale vse pomembnejše na tem območju.

Vinogradniki, ki so bili osiromašeni zaradi uničenja, ki ga je povzročila trtna uš ob koncu 19. stoletja, so lahko v vinogradih hitro posadili različne sorte sadik breskev, ki so jih pridobili iz drevesnic v bližnjih vaseh. Zato se je območje pridelave breskev povečalo in izboljšala se je kakovost pridelave, kar je prispevalo k oživitvi sektorja pridelave sadja kot celote. Posledično so prebivalci vasi na območju Budima, ki so jih naseljevali Nemci, iz rastlin, razpršenih med vinogradi, ustvarili donosen vrtnarski posel. Pridelovalci breskev so večino svojih pridelkov prodali na tržnicah v bližini glavnega mesta.

Prehod s samooskrbe na proizvodnjo blaga je vključeval tudi spremembo sorte, saj so morali pridelovalci zadovoljiti ne le potrebo po količini, ampak tudi povpraševanje potrošnikov po zelo dišečem, aromatičnem, okusnem in sočnem sadju.

Pridelovalci breskev na območju proizvodnje so si vedno prizadevali za uvedbo novih sort ter so bili izjemno uspešni pri izbiri in pridobivanju sort iz regije Budaörs. Danes še naprej ponujajo veliko različnih visokakovostnih sort breskev.

Značilne in nekonvencionalne sorte breskev, ki se pridelujejo na območju, so sorte, ki so jih v regijo vnesli in posebej za to območje izbrali strokovno dobro podkovani pridelovalci in žlahtnitelji.

2. Strokovno znanje ima že od nekdaj odločilno vlogo pri gojenju breskev „Budaörsi őszibarack“. Sadeži na drevesih se med zorenjem ročno redčijo, stopnja zrelosti in trdota mesa pa se določita na otip. Breskve se obirajo ročno na enak način.

Sklic na objavo specifikacije

(drugi pododstavek člena 6(1) te Uredbe)

http://gi.kormany.hu/foldrajzi-arujelzok

(1) UL L 343, 14.12.2012, str. 1.